PMIndiaData/PMIndiaSum huggingface dataset:
प्रधानमंत्री नरेंद्र मोदी यांच्या हस्ते प्रधानमंत्री श्रम योगी योजनेचा शुभारंभ

पंतप्रधान नरेंद्र मोदी यांनी आज गुजरातमधल्या वस्त्राल येथे प्रधानमंत्री श्रमयोगी योजनेचा शुभारंभ केला. यावेळी निवडक लाभार्थींना पंतप्रधानांनी या योजनेतील निवृत्ती वेतन कार्डाचे वितरण केले. देशभरातल्या 3 लाख सामान्य सेवा केंद्रात व्हिडिओ कॉन्फरसिंगद्वारे 2 कोटी कामगारांनी हा शुभारंभाचा कार्यक्रम पाहिला. आजचा दिवस ऐतिहासिक असल्याचे सांगून पंतप्रधानांनी ही योजना देशातल्या असंघटीत क्षेत्रातल्या 42 कोटी कामगारांना समर्पित केली. या योजनेमुळे असंघटीत क्षेत्रातल्या नोंदणी केलेल्या कामगारांना वृद्धापकाळात 3000 रुपये निश्चित निवृत्ती वेतन मिळेल असे पंतप्रधान म्हणाले. असंघटीत क्षेत्रातल्या करोडो कामगारांसाठी स्वातंत्र्यानंतर प्रथमच अशी योजना आखण्यात आल्याचे पंतप्रधानांनी सांगितले. यावेळी पंतप्रधानांनी प्रधानमंत्री श्रमयोगी योजनेच्या फायद्यांची विस्तृत माहिती दिली. लाभधारकाने दिलेल्या योगदानाएवढीच रक्कम केंद्र सरकार भरणार असल्याचे ते म्हणाले. असंघटीत क्षेत्रातल्या दरमहा 15 हजारांपेक्षा कमी उत्पन्न असणाऱ्या कामगारांनी नजीकच्या सामान्य सेवा केंद्रात लाभार्थी म्हणून नोंदणी करावी, असे आवाहन पंतप्रधानांनी केले. नोंदणी प्रक्रियेत कोणतीही अडचण येणार नाही, अशी खात्री देत, आधार क्रमांक आणि बँक खात्याची माहिती देऊन केवळ एक अर्ज भरावयाचा आहे, असे पंतप्रधानांनी उपस्थितांना सांगितले. सामान्य सेवा केंद्रात नोंदणीसाठी लागणारा खर्च केंद्र सरकार करणार असून हा डिजिटल इंडियाचा चमत्कार असल्याचे पंतप्रधान म्हणाले. नागरिकांनी त्यांच्या घरात किंवा परिसरातील असंघटीत क्षेत्रात काम करणाऱ्या कामगारांची या योजनेत नोंदणी व्हावी यासाठी सहकार्य करण्याचे आवाहनही पंतप्रधानांनी केले. समाजाच्या सधन वर्गातील लोकांच्या या कृतीचा गरीबांना मोठा फायदा होईल असेही ते म्हणाले. श्रमाच्या प्रतिष्ठेला मान देणे देशाला प्रगती पथावर नेईल, असे त्यांनी सांगितले. केंद्र सरकारने आयुष्मान भारत, प्रधानमंत्री जीवन ज्योती बिमा योजना, प्रधानमंत्री सुरक्षा बिमा योजना, पीएम आवास योजना, उज्ज्वला योजना, सौभाग्य योजना आणि स्वच्छ भारत योजना यांसारख्या विविध योजना असंघटीत क्षेत्रातील कामगारांना विशेष लक्ष्य करून सुरू केल्याचे पंतप्रधान म्हणाले. देशातल्या महिला आणि मुलींच्या सबलीकरणासाठी सरकारने उचललेल्या पावलांचाही त्यांनी उल्लेख केला. प्रधानमंत्री श्रमयोगी मानधन योजना तसेच आयुष्मान भारत अंतर्गत पुरवण्यात आलेल्या आरोग्य कवच तसेच प्रधानमंत्री जीवनज्योती योजना आणि प्रधानमंत्री सुरक्षा बिमा योजनेअंतर्गत मिळणाऱ्या लाभांमुळे असंघटीत क्षेत्रातल्या कामगारांना त्यांच्या वृद्धापकाळात सर्वंकष सुरक्षा कवच मिळाले आहे. भ्रष्टाचाराविरुद्धच्या कठोर धोरणाचा पुनरूच्चार करून पंतप्रधान म्हणाले की, दलाल आणि भ्रष्टाचार यांचे उच्चाटन करण्यासाठी सरकार कटीबद्ध आहे. पंतप्रधान नेहमीच दक्ष असतात असेही ते म्हणाले.
पंतप्रधानांनी गुजरातमधील मोढेरा येथील मोढेश्वरी माता मंदिरात दर्शन घेतले आणि पूजा केली

पंतप्रधान नरेंद्र मोदी यांनी आज गुजरातमधील मोढेरा येथील मोढेश्वरी माता मंदिरात जाऊन दर्शन घेतले आणि पूजा केली. पंतप्रधानांचे आगमन होताच त्यांचा सत्कार करण्यात आला. मोदींनी गर्भगृहात असलेल्या मोढेश्वरी मातेसमोर माथा टेकवला आणि हात जोडून देवीचे आशीर्वाद घेतले. पंतप्रधानांसोबत गुजरातचे मुख्यमंत्री भूपेंद्र पटेल आणि खासदार सी. आर. पाटील हे होते. तत्पूर्वी, आज पंतप्रधानांनी गुजरातमधील मेहसाणा येथील मोढेरा येथे 3900 कोटी रुपयांपेक्षा अधिक खर्चाच्या विविध प्रकल्पांची पायाभरणी आणि लोकार्पण केले. पंतप्रधानांनी मोढेरा हे भारतातील पहिले 24×7 सौरऊर्जेवर चालणारे गाव म्हणून घोषित केले.
राष्ट्रीय आरोग्य अभियानाअंतर्गत झालेली प्रगती आणि सक्षम कार्यक्रम समितीच्या निर्णयांबाबत केंद्रीय मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला राष्ट्रीय आरोग्य अभियानाअंतर्गत झालेल्या प्रगतीची माहिती देण्यात आली. तसेच राष्ट्रीय आरोग्य अभियानाच्या सक्षम कार्यक्रम समिती आणि सुकाणू गटाच्या निर्णयांबाबत अवगत करण्यात आले. एप्रिल 2005 मध्ये राष्ट्रीय ग्रामीण आरोग्य अभियान सुरू करण्यात आले आणि 2013 मध्ये राष्ट्रीय शहरी आरोग्य अभियानाच्या शुभारंभासह त्याचे राष्ट्रीय आरोग्य अभियानात रुपांतर करण्यात आले. माता मृत्यू दर, नवजात बालक मृत्यू दर, 5 वर्षांखालील मुलांचा मृत्यू दर आणि टीएफआरमध्ये झालेली घट यासह राष्ट्रीय आरोग्य अभियानाअंतर्गत झालेल्या प्रगतीची मंत्रिमंडळाने दखल घेतली. तसेच क्षयरोग, मलेरिया, कुष्ठरोग यांसारख्या विविध रोग नियंत्रक कार्यक्रमांच्या प्रगतीचीही यावेळी माहिती देण्यात आली.
कॅडरचा  आढावा आणि भारतीय कौशल्य विकास सेवा या नव्या सेवेला मंजुरी

पंतप्रधान नरेंद्र मोदी यांच्या अध्यक्षतेखाली झालेल्या बैठकीत केंद्रीय मंत्रिमंडळाने कौशल्य विकास आणि उद्योजकता मंत्रालयाच्या तांत्रिक कॅडरची गट “अ” सेवा सुरु करायला मंजुरी दिली. यापूर्वी श्रम रोजगार मंत्रालयात रोजगार आणि प्रशिक्षण महासंचालनालय होते. नवी सेवा भारतीय कौशल्य विकास सेवा (आयएसडीएस) म्हणून ओळखली जायची. कॅडर रचनेत पुढील बदलांनाही मंजुरी दिली गेली. एसएजी स्तरावर एक पद वाढवणे. जेएजी स्तरावर चार पदे वाढवणे. एसटीएस स्तरावर सात पदे वाढवणे. जेटीएस स्तरावर 12 पदे कमी करणे. मंत्रिमंडळाने एसटीएस स्तरावर एसडीपीच्या 15 टक्क्यांपर्यंत एनएफएसजी सुरु करायला मंजुरी दिली आहे जी गट “अ” अभियांत्रिकी सेवेत लागू आहे. यामुळे संस्थेच्या क्षमतेत आणि कार्यक्षमतेत वाढ होईल.
भरड धान्यापासून बनवलेल्या पदार्थांचा समावेश असलेल्या दुपारच्या भोजनाचा पंतप्रधान आणि अन्य नेत्यांनी संसद भवनात घेतला आस्वाद

नवी दिल्‍ली, 20 डिसेंबर 2022 भारत 2023 हे आंतरराष्ट्रीय भरड धान्य वर्ष म्हणून साजरे करण्याची तयारी करत असून यानिमित्ताने भरड धान्यापासून केलेल्या पदार्थांचा समावेश असलेल्या दुपारच्या भोजनाचा पंतप्रधान नरेंद्र मोदी आणि अन्य नेत्यांनी संसद भवनात आस्वाद घेतला. एका ट्विटमध्ये पंतप्रधान म्हणाले; “आपण 2023 हे आंतरराष्ट्रीय भरड धान्य वर्ष म्हणून साजरे करण्याची तयारी करत असून, आज दुपारी संसद भवनात उत्कृष्ट भोजनाला उपस्थित राहिलो. यावेळी भरड धान्यापासून बनवलेले पदार्थ वाढण्यात येत होते. सर्व पक्षांचे सदस्य यात सहभागी झालेले पाहून आनंद झाला.”
लचित दिनानिमित्त पंतप्रधानांनी लचित बोरफुकन यांना आदरांजली वाहिली

नवी दिल्ली, 24 नोव्हेंबर 2021 पंतप्रधान नरेंद्र मोदी यांनी लचित दिनानिमित्त लचित बोरफुकन यांना आदरांजली वाहिली. एका ट्विटमध्ये पंतप्रधान म्हणाले; "आज, लचित दिनानिमित्त, मी शूरवीर लचित बोरफुकन यांना आदरांजली वाहतो. शौर्य, सन्मान आणि आसामच्या वैभवशाली संस्कृतीचे समर्थक म्हणून त्यांचे सर्वत्र स्मरण केले जाते. सर्वांसाठी समता, न्याय आणि सन्मानाच्या मूल्यांप्रति ते नेहमीच वचनबद्ध राहिले."
सुधारित निगोशिएबल  इन्स्ट्रुमेंटस् अधिनियम 2015 लागू करण्याला  केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज सुधारित परक्राम्य लेख अधिनियम (निगोशिएबल इन्स्ट्रुमेंटस् )2015 ला मंजूरी दिली. प्रस्तावित दुरुस्त्या निगोशिएबल इन्स्ट्रुमेंन्टस कायद्याच्या 1881 च्या 138 व्या कलमात दिलेल्या कार्यक्षेत्रावर केंद्रीत करण्यात आल्या आहेत. 138 व्या कलमानुसार धनादेशाच्या बाबतीत- धनादेश देणाऱ्या व्यक्तीच्या खात्यामध्ये पुरेशी रक्कम नसतानाही धनादेश दिला असेल तर त्याच्यावर कायदेशीर ऋण वा इतर कर्जफेडीची जबाबदारी राहील. धनादेश काढणाऱ्या व्यक्तीचे बँक खाते असलेल्या कार्यक्षेत्रात कलम 138 नूसार कायदेशीर बाबींची पूर्तता करण्यास बहुतांश आर्थिक संस्था व उद्योग संघटनांसाठी अडचणीचे होते. एनआय (निगोशिएबल इन्सट्रुमेन्टस) च्या 138 कलमानुसार, योग्य असा आराखडा तयार करुन कार्यक्षेत्र निश्चित करण्यासंदर्भातील दुरुस्ती करण्याचा निर्णय सरकारने घेतला आहे. धनादेश नाकारण्याच्या प्रादेशिक कार्यक्षेत्रासंबंधी निर्णय घेऊन तक्रारकर्त्याचे हित लक्षात घेऊन न्याय पद्धतीने खटला चालवता येईल. हा अध्यादेश कायद्याशी सुसंगत असाच राहिल, ज्यात कलम 138 नूसार दिलेले कार्यक्षेत्राबाबतचे याप्रकरणीचे मूलभूत तत्व आहे. फक्त यात धनादेशाच्या माध्यमातून रक्कम देण्यासंदर्भात दोन वेगळया तरतूदी आहेत. (i) खात्याच्या माध्यमातून रक्कम जमा करण्यासाठी धनादेश जमा केला असेल (ii)धनादेशाच्या मार्फत आदेशिती बँकेच्या कोणत्याही शाखेतून पैसे काढायचे असतील. या दोन बाबींचा या अध्यादेशात समावेश केला आहे. धनादेश न वटण्याच्या तक्रारीसंदर्भातील कार्यक्षेत्रासंबंधीच्या स्पष्टतेमुळे धनादेशाचा वापर करण्याची विश्वासर्हता वाढेल. यामुळे व्यापार व उद्योगांना मोठी मदत होईल, तसेच बँकांसहित कर्ज देणाऱ्या संस्थांना धनादेश न वटणे आणि कर्जाची परतफेड करण्यास असमर्थ ठरलेल्यांची काळजी किंवा धास्ती घेण्यापेक्षा अर्थव्यवस्थेसाठी मदत करणे सोपे जाईल. पार्श्वभूमी द निगोशिएबल इन्स्ट्रुमेन्टस (अमेन्डमेन्ट) बिल, 2015, हे विधेयक संसदेत 06 मे 2015 रोजी मांडण्यात आले होते. लोकसभेने 13 मे 2015 रोजी हे विधेयक मंजूर केले. मात्र, राज्यसभा 13 मे 2015 पासून अनिश्चित काळासाठी स्थगित करण्यात आल्याने राज्यसभेत या विधेयकावर चर्चा होऊ शकली नाही तसेच राज्यसभेकडून मंजूर करण्यात आले नसल्यामुळे या विधेयकाची अंमलबजावणी होऊ शकली नाही. विधेयकातील तरतुदी 1. धनादेश न वटण्यासंदर्भातील खटला त्याच न्यायालयात चालवला जाईल, ज्याठिकाणी ज्याला पैसे दिले त्याचे बँक खाते आहे. 2.जर एकदा एखाद्या न्यायालयात धनादेश न वटण्यासंदर्भातील खटला दाखल करण्यात आला असेल आणि जर पुन्हा त्याच आदेशकाकडून धनादेश न वटण्याचा प्रकार झाला असले तर त्याच न्यायालयात हाही खटला दाखल करता येईल. 3. एकाच व्यक्तीविरोधात वेगवेगळ्या न्यायालयांमध्ये खटले दाखल असतील तर हे सर्व खटले कार्यक्षेत्राच्या नव्या निर्णयानूसार एकाच ठिकाणी दाखल करता येईल.
पंतप्रधान श्रीमद भगवद्गीतेच्या श्लोकांच्या 21 विद्वानांनी केलेल्या स्पष्टीकरणाच्या  हस्तलिखिताचे  प्रकाशन 9 मार्च रोजी करणार

पंतप्रधान श्री नरेंद्र मोदी श्रीमद भगवद्गीतेच्या अकरा खंडांच्या हस्तलिखितांच्या 21 विद्वानांच्या स्‍पष्‍टीकरणाचे प्रकाशन दिनांक 9 मार्च रोजी संध्याकाळी पाच वाजता कल्याण मार्ग, नवी दिल्ली, येथे करणार आहे. जम्मू-काश्मीरचे राज्यपाल श्रीयुत मनोज सिन्हा आणि डॉक्टर करण सिंह हे देखील यावेळी उपस्थित असतील. श्रीमद भगवद्गीता: दुर्मिळ विविध संस्कृत स्पष्टीकरणासह मूळ हस्तलिखित स्वरूपात साधारणपणे भगवद्गीतेचा अभ्यास हा एकच भाषेत स्पष्टीकरण(टिप्पणी) देऊन प्रसिद्ध होतो. आता प्रथमच, प्रख्यात भारतीय विद्वानांनी भगवद्गीतेचे महत्त्वाच्या स्पष्टीकरणासह सर्वंकष आणि तुलनात्मक रसास्वाद घेण्यासाठी एकत्रीकरण केले आहे. ही हस्तलिखिते धर्मार्थ धर्मादाय संस्थेने प्रकाशित केली असून ती अतिशय वैशिष्ट्यपूर्ण पद्धतीने आणि भारतीय पध्दतीच्या हस्ताक्षरात प्रकाशित केलेली असून त्यात शंकर भाष्य पासून ते भासानुवादापर्यंत सर्व हस्तलिखितांचा समावेश आहे. डॉक्टर करण सिंह जम्मू काश्मीर येथील धर्मार्थ ट्रस्टचे अध्यक्ष आणि विश्वस्त आहेत
आय आर एन एस एस – 1 एफ च्या यशस्वी प्रक्षेपणाबद्दल पंतप्रधानांकडून इस्रोचे अभिनंदन

आय आर एन एस एस – 1 एफ च्या यशस्वी प्रक्षेपणाबद्दल भारतीय अंतराळ संशोधन संस्थेतील वैज्ञानिकांचे पंतप्रधान नरेंद्र मोदी यांनी अभिनंदन केले आहे. आय आर एन एस एस – 1 एफ चे यशस्वी प्रक्षेपण ही अभिमानाची बाब आहे. वैज्ञानिक आणि इस्रोने या कामी घेतलेल्या मेहनतीला मी सलाम करतो, असे पंतप्रधानांनी म्हटले आहे.
पंतप्रधान नरेंद्र मोदी आणि म्यानमारच्या स्टेट कौन्सिलर डौ. ऑंग सॅन स्यू की यांच्यात दूरध्वनीवरून संवाद

पंतप्रधान नरेंद्र मोदी यांनी आज 30 एप्रिल 2020 रोजी म्यानमारच्या स्टेट कौन्सिलर डौ. ऑंग सॅन स्यू की यांच्याशी दूरध्वनीवरून संवाद साधला. दोन्ही नेत्यांनी देशांतर्गत आणि प्रादेशिक स्तरावर कोविड-19 मुळे उद्‌भवणाऱ्या परिस्थितीविषयी चर्चा केली आणि या साथीच्या आजाराच्या प्रसाराला आळा घालण्यासाठी उचललेल्या विविध उपाययोजनांची माहिती एकमेकांना दिली. भारताच्या शेजारधर्म प्रथम या धोरणाचा महत्वपूर्ण आधारस्तंभ म्हणून म्यानमारचे महत्व अधोरेखित करताना पंतप्रधान मोदी यांनी, कोविड-19 चे आरोग्य आणि आर्थिक परिस्थितीवरील परिणाम कमी करण्यासाठी भारत म्यानमारला सर्वतोपरी मदत करण्यासाठी तयार असल्याचे सांगितले. भारतात सध्या राहत असेल्या म्यानमारमधील नागरिकांना भारत सरकारकडून शक्य ते सर्व सहकार्य करण्याचे आश्वासन पंतप्रधानांनी दिले तसेच म्यानमारमधील भारतीय नागरिकांना म्यानमारच्या अधिकाऱ्यांनी दिलेल्या सहकार्याबद्दल त्यांनी म्यानमारच्या पंतप्रधानांचे आभार मानले. कोविड-19 मुळे उद्‌भवलेल्या वर्तमान आणि भविष्यातील आव्हानांचा सामना करण्यासाठी नेहमी एकमेकांच्या संपर्कात राहून या परिस्थितीचा एकत्रितपणे सामना करण्यावर उभय नेत्यांनी सहमती दर्शवली.
केरळच्या स्थापना दिनानिमित्त पंतप्रधानांनी दिल्या शुभेच्छा

पंतप्रधान नरेंद्र मोदी यांनी केरळच्या स्थापना दिनानिमित्त जनतेला शुभेच्छा दिल्या आहेत. राज्य पुनर्रचना कायद्याअंतर्गत 1 नोव्हेंबर 1956 रोजी या राज्याची स्थापना झाली. केरळ पिरावी दिनानिमित्त केरळच्या माझ्या बंधु-भगिनींना शुभेच्छा. या राज्यातल्या जनतेने राष्ट्राच्या प्रगतीत लक्षणीय योगदान दिले आहे. ही जनता आनंदी आणि समृद्ध राहो असे पंतप्रधानांनी आपल्या संदेशात म्हटले आहे.
नुकसानग्रस्त शेतकऱ्यांना पंतप्रधानांकडून दिलासा शेतकऱ्यांच्या नुकसानभरपाईत 50 टक्के वाढ 33 टक्के पिकांचे नुकसान झालेल्या शेतकऱ्यांनाही नुकसान भरपाई मिळणार

अवकाळी पाऊस आणि गारपीटग्रस्त शेतकऱ्यांना दिलासा देणाऱ्या दोन महत्वपूर्ण घोषणा पंतप्रधान नरेंद्र मोदी यांनी ‘प्रधानमंत्री मुद्रा योजनेचा’ आज नवी दिल्ली येथे प्रारंभ करताना केल्या. शेतकऱ्यांना देण्यात येणाऱ्या मदतीच्या निकषांमध्ये महत्त्वपूर्ण बदलाची घोषणा पंतप्रधानांनी केली. आता 33 टक्के पिकांचे नुकसान झालेले शेतकरी देखील मदतीला पात्र ठरतील. यापूर्वी 50 टक्के किंवा त्याहून अधिक नुकसान झाल्यास मदत दिली जात होती. संकटग्रस्त शेतकऱ्यांना देण्यात येणाऱ्या नुकसान भरपाईच्या रक्कमेतही 50 टक्क्यांच्या वाढीची घोषणा पंतप्रधानांनी केली. गेल्या वर्षभरात लहरी हवामानामुळे शेतकऱ्यांना अनेक समस्यांना तोंड द्यावे लागत असल्याबद्दल पंतप्रधानांनी चिंता व्यक्त केली. संकटाच्या काळात शेतकऱ्यांना मदत करणे ही आपली जबाबदारी आहे म्हणूनच सरकारने नुकसानीचा अंदाज घेण्यासाठी केंद्रीय मंत्र्यांची पथके तिथे पाठवली, असे ते म्हणाले. केंद्र आणि राज्य सरकारे, बँका आणि विमा कंपन्या शेतकऱ्यांना दिलासा देण्यासाठी शक्य ते सर्व प्रयत्न करतील असेही त्यांनी यावेळी सांगितले.
पंतप्रधानांनी राजस्थानच्या मुख्यमंत्र्यांबरोबर दुष्काळी परिस्थितीचा आढावा घेतला

पंतप्रधान नरेंद्र मोदी यांच्या अध्यक्षतेखाली आज राजस्थानातल्या काही भागातील दुष्काळी स्थिती आणि पाणी टंचाईबाबत एक उच्चस्तरीय बैठक झाली. राजस्थानच्या मुख्यमंत्री वसुंधरा राजे, तसेच केंद्र सरकार आणि राजस्थानचे वरिष्ठ अधिकारी या बैठकीला उपस्थित होते. राष्ट्रीय आपत्ती मदत निधीतून, राज्याच्या उर्वरित निधीच्या ताळेबंदानंतर, राजस्थानला 911.64 कोटी रुपयांचा निधी देण्यात आला. राष्ट्रीय आपत्ती मदत निधीतून राजस्थानला 2015-16 चा वर्षासाठी केंद्राच्या हिश्श्यातून देण्यात आलेल्या 827.25 कोटी रुपये निधीच्या अतिरिक्त हा निधी आहे. 2016-17 साठी या निधीतून पहिला हप्ता म्हणून 434.25 कोटी रुपयांचा अतिरिक्त निधीही वितरीत करण्यात आला आहे. गेल्या 67 वर्षापैकी 61 वर्ष राजस्थानला दुष्काळाचा सामना करावा लागला असल्याचे मुख्यमंत्र्यांनी सांगितले. पिण्याच्या पाण्याच्या टंचाईमुळे राज्याच्या विविध भागातल्या जनतेला होणाऱ्या त्रासाबद्दल विस्तृत माहिती दिली. त्यांनी पंतप्रधानांना मुख्यमंत्री जल स्वालंबन अभियानाची माहितीही दिली. या अभियानाअंतर्गत चार वर्षात सात लाख जल संधारण प्रकल्पांची उभारणी करण्यात येणार आहे. यामध्ये 30 जून 2016 पर्यंत उभारण्यात येणाऱ्या 1 लाख प्रकल्पाचांही समावेश आहे. सूक्ष्म-सिंचनासाठी राज्य सरकार नर्मदेच्या पाण्याचा उपयोग करत आहे. जल संरक्षणासाठी जन आंदोलन सुरु करण्याचे आवाहन पंतप्रधानांनी केले आणि एनसीसी, एनएसएस, एनवायकेएस आणि स्काऊट-गाईडस्‌ सारख्या युवा संघटनांना जल साठवण निर्मिती कार्यक्रमात सहभागी करुन घेतले पाहिजे असेही ते म्हणाले. सांडपाणी व्यवस्थापन आणि छतावरील पावसाच्या पाण्याचा वापर यांच्या महत्वावरही पंतप्रधानांनी भर दिला. या संदर्भातील जागतिक पातळीवरील सर्वोत्कृष्ट पध्दतीबाबतही चर्चा करण्यात आली. लोक सहभागातून राज्यातल्या पारंपरिक जल साठवणीला (बावडी) मोठया प्रमाणावर पुनरुज्जीवीत करायला हवे, असेही पंतप्रधान म्हणाले. मुख्यमंत्र्यांनी नागौर जिल्हयातल्या कुचमान नगर मधल्या सफल बावडी पुनरुज्जीवनाचे उदाहरण दिले आणि हा प्रयत्न मोठया प्रमाणावर हाती घेण्याचे आश्वासन दिले. सांडपाणी व्यवस्थापन, घन कचरा व्यवस्थापन, परिसरातल्या ग्रामीण भागातील एकात्मिक सिंचन आणि शहराच्या सार्वजनिक वाहतूक व्यवस्थेसाठी गॅसचा इंधन म्हणून वापर यासाठी, एक शहर नमुना म्हणून विकसित करण्याचे लक्ष्य ठेवावे असे पंतप्रधानांनी सांगितले. केंद्र आणि राज्य सरकारने एकत्रित कार्य करण्याच्या संकल्पासह या बैठकीचा समारोप झाला.
नवी दिल्लीत माधव दास पार्क इथे दसऱ्यानिमित्त पंतप्रधानांनी केलेले संबोधन

विजयादशमीच्या पवित्र समयी आपणा सर्वाना खूप-खूप शुभेच्छा. आपल्या देशात, उत्सव एका अर्थाने सामाजिक शिक्षणाचे माध्यम आहेत. आपल्या प्रत्येक उत्सवात समाजाची, समूहाच्या दिशेने वाटचाल सुरु ठेवणे, समाजाप्रती संवेदनशील बनवणे, मूल्ये कायम स्मरणात ठेवणे, वाईट गोष्टी नष्ट करण्यासाठी अखंड प्रयत्न करत राहणे याचे जणू शिक्षणच देणे ही आपल्या उत्सवांची परंपरा राहिली आहे. आपले उत्सव शेतीशी जोडले गेले आहेत,नदी-डोंगराशी जोडले गेले आहेत, इतिहासाशी जोडले गेले आहेत, सांस्कृतिक परंपरांशी जोडले गेले आहेत. हजारो वर्षांनंतरही प्रभू राम, प्रभू कृष्ण यांची जीवन गाथा आजही समाजाला प्रेरणा देत राहते. नवरात्रीच्या पवित्र उत्सवानंतर विजयादशमीला रावणाच्या पुतळ्याच्या दहनाची परंपरा आहे. रावण दहन हा या परंपरेचा भाग आहे. मात्र एक नागरिक या नात्याने रावणाच्या प्रवृत्तीचा नाश करण्यासाठी समाजाने अखंड सजग प्रयत्न करायला हवेत. अशा उत्सवातून केवळ मनोरंजन नव्हे तर एखादे उद्दिष्ट ठेवायला हवे. अशा उत्सवातून काही करण्याचा, घडवण्याचा संकल्प करायला हवा. अयोध्येतून नेसत्या वस्त्रानिशी बाहेर निघालेले प्रभू राम, संपूर्ण वाटचालीत संघटन कौशल्याचे असे दर्शन घडवतात की श्रीलंका विजयात समाजाच्या प्रत्येक थरातली व्यक्ती जोडली गेली होती. मनुष्य, वानर आणि निसर्गानेही त्यांना साथ दिली. लोक समूहाची किती मोठी अद्भुत शक्ती असेल, प्रभू रामचंद्रांनी एवढ्या सामर्थ्याने आपल्यासमवेत ही शक्ती जोडली. विजय प्राप्त केल्यानंतरही त्याच नम्रतेने जन-समाजाच्या कल्याणासाठी स्वतःला वाहून घेतले. आज विजयादशमीच्या पवित्र पर्वात आपणही संकल्प करूया की 2022 मध्ये भारत स्वातंत्र्याची 75 वर्ष साजरी करत असेल त्यासाठी आपणही काही उद्दिष्ट ठेवू या, ते साध्य करण्यासाठी मार्ग निश्चित करू आणि 2022 पर्यंत, एक नागरिक म्हणून देशासाठी सकारात्मक योगदान देऊ. आपल्या नेत्यांनी जे स्वप्न डोळ्यासमोर ठेवून स्वातंत्र्याचा लढा दिला, त्यांच्या स्वप्नातला भारत घडवण्यासाठी प्रभू रामचंद्रांप्रमाणे आपणही संकल्प करून वाटचाल करावी. माझ्या अनेक शुभेच्छा. आपणा सर्वाना विजयादशमीच्या पुन्हा एकदा खूप-खूप शुभेच्छा.
हवाई दलात  तेजस लढाऊ विमानाचा समावेश झाल्याबद्दल  पंतप्रधानाकडून अभिमान  आणि आनंद व्यक्त

पंतप्रधान नरेंद्र मोदी हवाई दलात तेजस लढाऊ विमान दाखल झाल्याबद्दल अभिामान आणि आनंद व्यक्त केला आहे. तेजसच्या समावेशाबद्दल पंतप्रधानांनी हिंदुस्थान एअरोनॉटिकल लिमिटेड (एचएएल) आणि एअरोनॉटिकल डेव्हलपमेंट एजन्सी (एडीए) चीही प्रशंसा केली आहे. हवाई दलात स्वदेशी बनावटीच्या तेजस लढाऊ विमानांच्या समावेशामुळे आमच्या हृदय अभिमानाने आणि आनंदाने भरुन गेली आहेत. “तेजस लढाऊ विमानांच्या समावेशाबद्दल मी एचएएल आणि एडीए यांची प्रशंसा करतो. स्वदेशी संरक्षण सामुग्री निर्मितीला चालना देणाऱ्या आमच्यातील शक्ती आणि कौशल्य यांचे हे उत्तम उदाहरण आहे”, असे पंतप्रधानांनी म्हटले आहे.
पंतप्रधानांनी सर्वानंद सोनोवाल आणि डॉ एल. मुरुगन यांची राज्यसभेवर निवड झाल्याबद्दल केले अभिनंदन

नवी दिल्‍ली, 28 सप्‍टेंबर 2021 पंतप्रधान नरेंद्र मोदी यांनी मंत्रीमंडळातील सहकारी, सर्वानंद सोनोवाल यांची आसाममधून आणि डॉ एल. मुरुगन यांची मध्य प्रदेशातून राज्यसभेवर निवड झाल्याबद्दल अभिनंदन केले आहे. ट्विट संदेशामध्ये पंतप्रधान म्हणाले; "मंत्रिमंडळातील मंत्री आणि सहकारी, सर्वानंद सोनोवाल जी आणि डॉ मुरुगन जी यांची अनुक्रमे आसाम आणि मध्य प्रदेशातून राज्यसभेवर निवड झाल्याबद्दल अभिनंदन. मला खात्री आहे, की ते आपली संसदीय कार्यवाही समृद्ध करतील आणि आमचे सार्वजनिक हिताचे विषय पुढे नेतील."
पंतप्रधान स्मार्ट इंडिया हॅकॅथॉन 2020 च्या अंतिम फेरी सोहळ्याला संबोधित करणार.

पंतप्रधान नरेंद्र मोदी स्मार्ट इंडिया हॅकॅथॉन 2020 च्या अंतिम फेरी सोहळ्याला एक ऑगस्ट रोजी व्हिडिओ कॉन्फरन्सिंगच्या माध्यमातून संबोधित करणार आहेत. या प्रसंगी ते विद्यार्थ्यांशीही संवाद साधतील. स्मार्ट इंडिया हॅकॅथॉन हे संपूर्ण देशभरातील विद्यार्थ्यांसाठी व्यासपीठ आहे. या व्यासपीठामुळे दैनंदिन जीवनात येणाऱ्या समस्या सोडवण्यासाठी विद्यार्थ्यांना प्रोत्साहन मिळेल. त्याचबरोबर उत्पादनाच्या बाबतीतील संशोधन आणि समस्या सोडवण्याच्या दिशेने विचार करण्याची सवय या गोष्टींची रुजुवात होईल. तरुण वर्गाला वेगवेगळ्या वैविध्यपूर्ण कल्पना प्रत्यक्षात आणण्याच्या दिशेने याचा प्रयोग अत्यंत यशस्वी झाला आहे. पहिल्या स्मार्ट इंडिया हॅकेथॉन 2017 मध्ये 42000 विद्यार्थ्यांनी भाग घेतला होता. ती संख्या 2018 मध्ये 1 लाखांपर्यंत वाढली तर 2019 मध्ये या संख्येने 2 लाखांचा पल्ला गाठला. स्मार्ट इंडिया हॅकेथॉन 2020 च्या पहिल्या फेरीत 4.5 लाखांहून अधिक विद्यार्थ्यांनी भाग घेतला. सॉफ्टवेअर एडिशन्सचा भव्य समारोप समारोह यावर्षी ऑनलाईन आयोजित केला आहे. त्यासाठी देशभरातील सर्व सहभागींना विशेष तयार केलेल्या आधुनिक व्यासपीठावर एकत्र आणण्यात आले आहे. 10,000 पेक्षा जास्त विद्यार्थी हे 37 सरकारी खात्यांमधील 17 राज्यसरकारांकडीलआणि 20 उद्योगांशी संबधीत अश्या एकूण 243 समस्या सोडवण्यासाठी झटत आहेत.
पंतप्रधान उद्या राजस्थानला  भेट देणार. मोठ्या महामार्ग प्रकल्पांचे उदघाटन आणि भूमिपूजन

पंतप्रधान नरेंद्र मोदी उद्या राजस्थान च्या उदयपूरला भेट देतील. तेथे ते काही महत्वाच्या महामार्ग प्रकल्पांचे भूमी पूजन आणि उदघाटन करतील. या प्रकल्पाचे प्रस्थापित मूल्य रुपये१५००० कोटींच्या वर आहे. या उदघाटीत होणाऱ्या प्रकल्पांमध्ये : कोटा येथील चंबळ नदीवरील सहा पदरी केबल पुलाचे, एन एच -८ च्या उदयपूर विभागातील चार पदरी गोमटी चौराहाचे , आणि एन एच -७५८ या राजसमंद- भिलवरा विभागाच्या चार पदरी रस्त्याचा समावेश आहे. या महत्वाच्या प्रकल्पांव्यतिरिक्त पंतप्रधान जयपूरच्या रिंग रोड चे भूमिपूजन आणि उदघाटन करतील. तसेच उपस्थितांना संबोधित करतील त्यानंतर पंतप्रधान उदयपूरच्या प्रताप गौरव केंद्राला भेट देतील. हे केंद्र मेवाडचे राजा महाराणा प्रताप यांचे जीवनचरित्र त्यांनी केलेल्या पराक्रम आणि वीरतेचे प्रदर्शनाद्वारे माहिती देण्याचे काम करते पी आई बी / बी. गोखले
पंतप्रधान नरेंद्र मोदी यांनी फास्ट रिटेलिंग कंपनीचे अध्‍यक्ष तादाशी यनाई यांची घेतली भेट

पंतप्रधान नरेंद्र मोदी यांनी आज, 23 मे 2022 रोजी टोकियो येथे युनिक्लोची पालक कंपनी, फास्ट रिटेलिंग कंपनीचे अध्‍यक्ष आणि मुख्य कार्यकारी अधिकारी तादाशी यनाई यांची भेट घेतली. याप्रसंगी भारतामध्‍ये वेगाने वाढणा-या वस्‍त्रोद्योग आणि वस्त्र प्रावरणे क्षेत्र आणि यामध्ये उत्पादनाशी संलग्न प्रोत्साहन (पीएलआय) योजना राबविण्‍यासाठी असलेल्या गुंतवणूक संधींविषयी चर्चा केली. भारतामध्‍ये परदेशी गुंतवणूकदारांना सुलभतेने व्यवसाय करण्‍यासाठी औद्योगिक विकास, पायाभूत सुविधा, करआकारणी आणि कामगार या क्षेत्रांसह सरकारने हाती घेतलेल्या विविध सुधारणांवरही त्यांनी चर्चा केली. वस्त्रोद्योग निर्मिती केंद्र बनण्‍याच्या विशेषकरून वस्त्रोद्योग उत्पादनात तंत्रज्ञानाचा वापर करण्याच्या भारताच्या प्रवासामध्‍ये युनिक्लोने व्यापक सहभाग देण्‍यासाठी पंतप्रधानांनी आमंत्रित केले.वस्त्रोद्योग क्षेत्राला अधिक बळकटी आणण्यासाठीच्या पीएम-मित्र योजनेत सहभागी होण्यासाठी पंतप्रधानांनी युनिक्लोला आमंत्रित केले.
सुशांत सिंग राजपूत यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी सुशांत सिंग राजपूत यांच्या निधनाबद्दल शोक व्यक्त केला आहे. पंतप्रधान म्हणाले, “सुशांत सिंग राजपूत … एक प्रतिभावान तरूण अभिनेत्याला खूप लवकर मृत्युला सामोरे जावे लागले. त्यांनी दूरचित्रवाणीवरील मालिका आणि चित्रपटांमध्ये उत्कृष्ट कामगिरी केली. मनोरंजनाच्या जगात त्यांच्या उदयाने अनेकांना प्रेरणा मिळाली . त्यांच्या कित्येक संस्मरणीय भूमिका कायम लक्षात राहतील. त्यांच्या निधनाने धक्का बसला. त्यांचे कुटुंब आणि चाहत्यांच्या दुःखात सहभागी आहे. ओम शांति”
राजस्थानमधे पशूवैद्यकीय विद्यापीठ प्रशिक्षण केंद्र उभारण्यासाठी जमीन हस्तांतरीत करण्याला मंजूरी

राजस्थानमधे पशुवैद्यकीय विद्यापीठ प्रशिक्षण आणि संशोधन केंद्र उभारण्यासाठी टोंक जिल्ह्यातल्या अविकानगर इथली केंद्रीय मेंढी आणि लोकर संशोधन संस्थेची 50 एकर जमीन राजस्थान सरकारला द्यायला केंद्रीय मंत्रिमंडळानं हिरवा कंदिल दाखवला आहे. बिकानेरच्या पशुवैद्यकीय आणि पशुविज्ञान राजस्थान विद्यापीठातर्फे हे संशोधन केंद्र उभारले जाणार आहे. या केंद्रामुळे विद्यापीठ आणि केंद्रीय मेंढी आणि लोकर संशोधन केंद्रातलं सहकार्य दृढ होऊन त्याचा परस्परांना लाभ होणार आहे.
पंतप्रधानांनी आंतरराष्ट्रीय सौराष्ट्र पटेल सांस्कृतिक समाज परिषदेला व्हिडिओ कॉन्फरन्सिंगच्या माध्यमातून संबोधित केले

पंतप्रधान नरेंद्र मोदी यांनी आज व्हिडिओ कॉन्फरन्सिंगच्या माध्यमातून आठव्या आंतरराष्ट्रीय सौराष्ट्र पटेल सांस्कृतिक समाज परिषदेला संबोधित केले. अमेरिकेतल्या कॅलिफोर्निया येथे यंदा ही आंतरराष्ट्रीय परिषद होत आहे. अनिवासी भारतीय विशेषत: सौराष्ट्र पटेल समाजाच्या प्रयत्नांची प्रशंसा करताना पंतप्रधान म्हणाले की, अनिवासी भारतीयांनी नेहमीच भारताला अभिमान वाटेल अशी कामगिरी केली आहे. त्यांच्या प्रयत्नांमुळे भारतीय पासपोर्टचा प्रत्येक ठिकाणी आदर केला जातो, असे ते म्हणाले. स्वच्छ भारत सारख्या सरकारच्या विविध योजनांमुळे देशातल्या पर्यटनाला चालना मिळाल्याचे पंतप्रधान म्हणाले. त्यांनी अनिवासी भारतीय समुदायाला दरवर्षी किमान पाच परदेशी कुटुंबांना भारताला भेट देण्यासाठी प्रोत्साहित करण्याचे आवाहन केले. यामुळे ‘एक भारत, श्रेष्ठ भारत’ अभियानाचा हेतू साध्य करण्याचा मार्ग सुकर होईल आणि पर्यायाने भारताच्या पर्यटन विकासाला अधिक चालना मिळेल. महात्मा गांधींच्या स्वच्छ भारताचे स्वप्न साकार करण्यासाठी अनिवासी भारतीय कशा प्रकारे योगदान देऊ शकतात, याबाबतही त्यांनी माहिती दिली. 2 ऑक्टोबरपासून भारतात महात्मा गांधींची 150वी जयंती साजरी केली जाणार आहे, असे पंतप्रधान म्हणाले. लोहपुरुष सरदार वल्लभभाई पटेल यांच्या नावाने भव्य एकतेचा पुतळा नर्मदा नदीकाठी बांधण्यात येत असून 31 ऑक्टोबर 2018 रोजी त्याचे काम पूर्ण होईल, असे पंतप्रधान म्हणाले. जगातील हा सर्वात उंच पुतळा असेल. उपस्थितांना संबोधित करताना मोदी म्हणाले की, भारताकडे जगातील चमकता तारा म्हणून पाहिले जात आहे. आज भारताची वेगवान, आर्थिक विकास आणि प्रामाणिक, पारदर्शक शासन अशी ओळख आहे. जीएसटीसारखे उपक्रम आणि भ्रष्टाचारविरोधात कठोर कारवाईमुळे लोक प्रामाणिकपणे व्यवसाय करायला लागले आहेत. या उपक्रमांमुळे गेल्या चार वर्षात व्यवसाय सुलभतेच्या मानांकनात भारताने 42 स्थानांनी झेप घेतली आहे, असे ते म्हणाले. पंतप्रधानांनी अनिवासी भारतीय समुदायाला नवीन भारत निर्माण करण्याचे स्वप्न साकार करण्याच्या दिशेने काम करण्याचे आवाहन केले.
पंतप्रधानांच्या हिंदी दिनानिमित्त लोकांना शुभेच्छा

पंतप्रधान नरेंद्र मोदी यांनी हिंदी दिना निमित्त लोकांना शुभेच्छा दिल्या आहेत. आपल्या संदेशात पंतप्रधान म्हणाले कि, ” भाषा हे असे माध्यम आहे ज्यामध्ये कोणताही समाज आपले ज्ञान , संस्कृती, आणि संस्कार नव्य पिढ्यांपर्यंत पोहचवित असते. हिंदी दिवसाप्रीत्यर्थ, हिंदी भाषेच्या प्रचार आणि प्रसार कार्यातील भाषा तज्ञआणि हिंदी प्रेमिकांचे हार्दिक अभिनंदन आणि शुभकामना”.